SAL staak alle bedrywighede(Argieffoto: Henk Kruger/ANA) Die Suid-Afrikaanse Lugdiens (SAL) se sakereddingspraktisyns het Dinsdag aangekondig dat hulle besluit het om alle lugdiensoperasies onmiddellik te staak, en is besig met ŉ proses om die lugdiens onder bewaring en instandhouding te plaas totdat besprekings oor finansiering voltooi is. “Ons sal voortgaan om mense wat geraak word ten volle ingelig te hou oor die vordering van hierdie aangeleenthede en hoe dit ŉ uitwerking op die sakereddingsproses sal hê,” het die sakeredders in ŉ verklaring gesê. Die sakeredders het gesê hoewel daar vordering gemaak is met die finansiering van die groep se reddingsplan, moet die groep na ander opsies kyk totdat die kwessie opgelos is. Volgens die sakeredders het hulle verlede week met die regering en met verskeie finansierders vergader met betrekking tot die verkryging van finansiering vir die implementering van die sakereddingsplan onderhewig aan sekere bepalings en voorwaardes. Die finansierders was bereid om ŉ deel van die nodige geld vir SAL te voorsien. Die sakeredders is ook besig om met die regering te onderhandel in verband met die verkryging van die oorblywende finansiering wat nodig is om die plan volledig te implementeer. Die implikasies vir die onderneming as dit slegs ŉ gedeelte van die vereiste finansiering ontvang, word ook bespreek. Die sakeredders het aangedui dat hulle tyd nodig het om te bepaal wat die regte stappe is om te doen om voort te gaan indien hulle nie die nodige finansiering kry nie. Hulle kyk na die opsie van die verkoop van die lugdiens en/of bates van die maatskappy en/of die likwidasie daarvan. “Ons sal in staat wees om die besluit te neem en die volgende week af te handel,” het hulle gesê. SAL is in Desember in sakeredding geplaas en benodig R10,4 miljard om gered te word. Sam Mkokeli, woordvoerder van die departement van openbare ondernemings, het op 18 September gesê SAL sal nié gelikwideer word nie en die regering gaan die geld beskikbaar stel om die herstrukturering van die nasionale lugredery af te handel. Die proses het tot dusver egter gesloer.